Pure Rilee-spierkrag!Rilee Rossouw het nóg ’n internasionale T20-honderdtal gemoker. Foto: Twitter. As daar iemand is wat nóg bewyse soek om Rilee Rossouw se plek in die Protea-span te regverdig, kyk net na vandag se vertoning teen Bangladesj. Die 33-jarige hotklou het vandag gewys dat spierkrag ŉ groot bate in mik-en-moker-krieket is toe hy 109 lopies vanaf slegs 56 aflewerings teen Bangladesj in Sydney geslaan het. Rossouw, wat al in die eerste beurt sy verskyning op die veld gemaak het nadat Temba Bavuma weer eens sy paaltjie vroeg verloor het, het die Tiere se tande met 15 grenshoue getrek. Hy het ŉ vennootskap van 163 lopies met Quinton de Kock (63 vanaf 38 aflewerings) om die tweede paaltjie gedeel om sodoende die grondslag vir Suid-Afrika se reusetelling van 205/5 in hul toegelate 20 boulbeurte te lê. Die Bloemfontein-boorling handhaaf ŉ T20-gemiddeld van 68 sedert sy hertoetrede tot die internasionale verhoog en hy is ŉ baie belangrike skakel in die Protea-masjien. Bangladesj moes uit die staanspoor tien lopies per boulbeurt aanteken as hulle die wedstryd wou wen en hulle het inderdaad ŉ stewige aanloop tot hul kolfbeurt geniet. Soumya Sarkar en Najmul Shanto het 17 lopies vanaf Kagiso Rabada se eerste boulbeurt geslaan, maar toe loop hulle hulself teen ŉ begeesterde Anrich Nortjé vas. Anrich Nortjé. Foto: Indranil Mukherjee/AFP. Die Protea-blits het die spoedkrane behoorlik oopgedraai en sommer uit die staanspoor twee paaljties laat spat. Tabraiz Shamsi het ook later onder die kolwers baljaar en die Tiere is vir slegs 101 lopies binne 17 boulbeurte uitgehaal. ŉ Oorwinning van 104 lopies is die momentum-inspuiting wat die Proteas benodig het. Tog sal daar indringend na Bavuma se vertonings met die wilgerlat gekyk moet word. Ja, goeie spelpeil is net een beurt weg, maar daardie beurt is tans besig om loshande die wegkruipspeletjie met die beleërde Protea-kaptein te wen. Suid-Afrika speel Sondag teen Indië in Perth. Suid-Afrika 205/5 in 20 boulbeurte: Rilee Rossouw 109, Quinton de Kock 63 en Shakib Al Hassan 2/33. Bangladesj 101/10 in 16,3 boulbeurte: Litton Das 34, Anrich Nortjé 4/10 en Tabraiz Shamsi 3/20. Uitslag: Suid-Afrika wen met 104 lopies. Rilee Rossouw is only the second player to score consecutive ????s in men's T20Is ???? Do you know who's the first? #SAvBAN #T20WorldCup pic.twitter.com/9ahgqIDvKC — ESPNcricinfo (@ESPNcricinfo) October 27, 2022